b'\n_START_ARTICLE_\nRaudalu\n_START_SECTION_\nAjalugu\n_START_PARAGRAPH_\nK\xc3\xb5ige vanemad andmed Raudalu (vanema nimega Raudaru) kohta p\xc3\xa4rinevad 17. sajandist. 1689. aastal v\xc3\xa4lja antud Holmbergi kaardil m\xc3\xa4rgiti \xc3\xa4ra Raudarro k\xc3\xb5rts (rootsi keeles Raudarro krog), mille nime on kirjutatud ka Raudaro kujul._NEWLINE_Raudalu asumit l\xc3\xa4bis vana kaubatee, mis viis P\xc3\xa4rnu j\xc3\xb5e suudmes asunud kaubitsemiskohale, haruteega Sakalasse. 1949. aastast on selle tee ametlik nimi olnud Viljandi maantee._NEWLINE_K\xc3\xb5rtsi juurde tekkis hiljem samanimeline k\xc3\xbcla, mille t\xc3\xa4pne tekkeaeg pole teada. 19. sajandi l\xc3\xb5pu ja 20. sajandi alguse s\xc3\xb5jav\xc3\xa4ekaartidel on k\xc3\xb5rtsi l\xc3\xa4hedale m\xc3\xa4rgitud \xc3\xa4ra talu, mida kutsuti Raudtaluks. Ilmselt on asumi t\xc3\xa4nap\xc3\xa4evane nimi tekkinud selle talu nime ja koha varasema nime (Raudaru) s\xc3\xbcmbioosina._NEWLINE_\xc3\x9cks osa Raudalu asumist on Raku allasum, mis tekkis kunagise karusloomakasvanduse juurde. See asutus oli varem paiknenud Pirita-Kosel, kuid kolis hiljem \xc3\xbcmber Raudalusse. N\xc3\xb5ukogude ajal kandis asutus nime Raku karusloomakasvatuse sovhoos ning sellel oli filiaal ka Keila l\xc3\xa4hedal._NEWLINE_Raudalu k\xc3\xbcla p\xc3\xb5hjaosa liideti Tallinnaga 1958. aastal ning samal ajal hakati seal ka t\xc3\xa4navanimesid m\xc3\xa4\xc3\xa4rama.\n_START_SECTION_\nOlulisemad objektid\n_START_PARAGRAPH_\nAsumi territooriumile j\xc3\xa4\xc3\xa4b Balbiino j\xc3\xa4\xc3\xa4tisemuuseum, mis avati 2014. aastal.\n_START_SECTION_\nLoodus\n_START_PARAGRAPH_\nSuure osa asumi territooriumist v\xc3\xb5tab enda alla Raudalu mets, millest kulgeb l\xc3\xa4bi Viljandi maantee. Asumi territooriumil asuvad Raudalu kivid, mis kuuluvad kaitstavate loodusobjektide hulka.\n_START_SECTION_\nRaudalu asumi t\xc3\xa4navad\n_START_PARAGRAPH_\nMitu t\xc3\xa4navat sai nime endise Raku karusloomakasvanduse j\xc3\xa4rgi: H\xc3\xb5berebase t\xc3\xa4nav, Karuse t\xc3\xa4nav, Piibri t\xc3\xa4nav, Sinirebase t\xc3\xa4nav. Asumis on veel Halu t\xc3\xa4nav, Hao t\xc3\xa4nav, Hiidtamme t\xc3\xa4nav, Kaarla t\xc3\xa4nav, Kume t\xc3\xa4nav, Kura t\xc3\xa4nav, K\xc3\xb5nnu t\xc3\xa4nav, Mustika t\xc3\xa4nav, Pinu t\xc3\xa4nav, Raku t\xc3\xa4nav, Riida t\xc3\xa4nav ja Viljandi maantee.'